<classify> RAIS John Magufuli amewataka viongozi wa Kanisa Katoliki nchini mbali na kueneza injili, kuisadia serikali katika kukemea rushwa, ufi sadi, ubakaji na vitendo vingine viovu.Alisema miongoni mwa watu wanaotenda mambo hayo, wengine ni waumini wa kanisa hilo kubwa nchini na duniani, hivyo akaomba viongozi hao kuendelea kukemea maovu hayo huku wakihubiri upendo, amani na mshikamano.Rais Magufuli alitoa rai hiyo wakati akiwaongoza maelfu ya waumini wa Kanisa Katoliki katika Maadhimisho ya Kilele cha Miaka 150 ya Uinjilishaji Tanzania Bara yaliyofanyika viwanja vya MarianBongololo wilayani Bagamoyo, Mkoa wa Pwani jana. Dk Magufuli ambaye alikuwa Mgeni Maalumu kwenye maadhimisho hayo, alisema kuwa serikali inatambua mchango mkubwa unaotolewa na Kanisa Katoliki nchini katika utoaji wa huduma za jamii, ikiwemo elimu kwa ngazi mbalimbali. Alisema Wamisionari wa Shirika la Roho Mtakatifu walifika Bagamoyo mwaka 1868 na kupanda mbegu ya imani, baadaye wakafuatiwa na wamisionari wengine kama vile wamisionari wa Afrika na wa Shirika la Wabenediktini. Alisema takwimu zinaonesha kuwa katika kipindi hicho, Kanisa Katoliki lilijenga na kuendesha shule 228 cha chekechea na 162 za msingi. Kwa mujibu wa Dk Magufuli, katika kipindi cha miaka 150 ya Ukristo nchini, Kanisa Katoliki limeweza kujenga na kutoa huduma katika shule za sekondari 262, vyuo vya ufundi 110 pamoja na vyuo vikuu vinne. Serikali inatambua mchango wenu katika kutoa huduma za jamii nchini. Katika kipindi cha miaka 150 ya Uinjilishaji, Kanisa Katoliki mmeweza kutoa huduma za jamii zaidi ya 777, ikiwemo huduma za afya. Mmejenga vituo vya afya zaidi ya 519 ambavyo vinatoa huduma kwa Watanzania wote, alieleza Dk Magufuli. Dk Magufuli alisema baada ya wamisionari wa Shirika la Roho Mtakatifu kufika Bagamoyo siku ya Jumatano ya Machi 4, 1868, walikaribishwa na Sultani wa Oman aliyekuwa akitawala wakati huo.Alisema kitendo hicho cha Sultani ambaye ni Mwislamu kuwakaribisha Wakristo kueneza injili, kinaonesha ishara ya upendo na umoja wa kipekee miongoni mwa madhehebu. Alisema mbegu hiyo ya umoja na upendo miongoni mwa madhehebu ya dini nchini imeendelea kukua na kustawi mpaka sasa na Kanisa Katoliki limekuwa mfano mzuri katika kushirikiana na madhehebu mengine ya dini. Akijibu ombi lilitolewa na Baraza la Maaskofu Tanzania TEC kupitia Rais wa Baraza hilo, Askofu Gervas Nyaisonga aliyemuomba Rais Magufuli awape ahadi ya kukutana nao ili wamweleze baadhi ya changamoto zinazowakabili ambazo zinahitaji msaada wake, Dk Magufuli alilikubali ombi hilo.Rais Magufuli aliwahakikishia maaskofu hao kuwa atajitahidi kuzitatua kero hizo pamoja nao, lakini akawaomba waendelee kumuombea kwa kazi ya urais aliyokabidhiwa na Watanzania ni ngumu.Mwakilishi wa Papa Askofu Mkuu wa Jimbo Kuu Katoliki la Nairobi, Mwadhama John Kardinali Njue, ambaye alimwakilisha Baba Mtakatifu Francis kwenye maadhimisho hayo, amewataka Wakristo Wakatoliki kuitunza imani iliyopandwa nchini na wamisionari wa Shirika la Roho Mtakatifu miaka 150 iliyopita.Kardinali Njue aliwataka wakatoliki nchini kuendelea kuishika imani kikamilifu kwa maisha yao yote kwa kuwa ndiyo urithi walioachiwa na wamisionari hao waliotumwa na Yesu Kristu. Alisema ni wajibu wa kila mwumini Mkatoliki kuhakikisha imani hiyo inawafikia watu wengine kwa njia ya uinjilishaji kama walivyofanya Wamisionari.Katika kukazia umuhimu wa Wakristo Wakatoliki kuitunza imani, Kardinali huyo aliwataka wazazi kuziongoza familia zao kwa njia inayofaa ambayo ni imani na hivyo kuzifanya familia zao kuwa mawe hai ya kujengea nyumba ya Mungu ambalo ni kanisa. Kuhusu vijana na watoto, aliwataka maisha yao yaongozwe na ukweli daima katika kumjua Mungu, kumpenda na kumtumikia.Alisema vijana ni nguvu ya familia hivyo wanapaswa kukaa karibu na Mungu, kuishi maisha ya imani vizuri na kutimiza mapenzi ya Mungu daima. Aidha, mwanzoni mwa maadhimisho ya ibada hiyo ya Misa Takatifu iliyofanyika kwenye viwanja wa Bongololo, Balozi wa Papa nchini alisoma andiko la Baba Mtakatifu Francis lilioandikwa kwa lugha ya Kilatini ambayo ni Lugha ya Kanisa na kisha kusomwa kwa lugha ya Kiswahili.Pamoja na mambo mengine, Baba Mtakatifu Francis alisema kupitia andiko lake hilo kuwa mbegu ya imani iliyopandwa miaka 150 iliyopita imesaidia kuzaa taifa kubwa la maelfu ya Wakristo Wakatoliki ambapo mpaka sasa kuna Majimbo Katoliki 34 miongoni mwake Majimbo Makuu yapo Sita ambayo ni Dar es Salaam, Mwanza, Songea, Arusha, Dodoma na Zanzibar.Kwa upande wao waumini waliozungumza na gazeti hili jana walisema kuwa miaka 150 ya uinjilishaji nchini imewapa fursa ya kutambua kuwa wao kama waumini pia wana wajibu wa kuipeleka injili kwa watu ambao bado hawajamwamini Yesu Kristo. Muumini kutoka Parokia ya Buza Jimbo Kuu la Dar es Salaam, Denis Danford, alisema kuwa maisha ya imani katika uinjilishaji ni sawa na kupokezana mshumaa katika mikesha ya kiimani.Alisema mshumaa unapowaka unateketea na wao kama waumini wana wajibu wa kuyatoa maisha yao katika kueneza injili kama walivyofanya wamisionari. Kanisa Katoliki nchini limefanya mambo mengi bila ubaguzi jambo ambalo sisi waumini tunapaswa kuliendeleza, alisema Theresia Mosha kutoka Jimbo Kuu Katoliki la Arusha.Viongozi Viongozi mbalimbali wa kitaifa akiwemo Rais mstaafu wa Awamu ya Tatu, Benjamin Mkapa, mke wa Rais, Mama Janeth Magufuli, Spika mstaafu Anne Makinda, Waziri wa Katiba na Sheria, Profesa Palamagamba Kabudi, Mkuu wa Mkoa wa Pwani, Evarist Ndikilo, wabunge Ridhiwani Kikwete na Shukuru Kawambwa na Mabalozi wa Italia, Ujerumani, Oman na wawakilishi wa mashirika ya kimataifa walishiriki kwenye maadhimisho hayo.  <topic>: KITAIFA 